KIRJALLINEN KYSYMYS E-2645/01

esittäjä(t): Luciana Sbarbati (ELDR) komissiolle

(28. syyskuuta 2001)

Aihe: Euro ja kuluttajat

Eurot otetaan käyttöön vuonna 2002. Uuden valuutan kiinteän vaihtokurssin vuoksi monien tuotteiden ja varsinkin palvelujen hintoihin tehdään muutoksia. Rahayksikön sadasosat eivät ole käytössä kaikissa maissa, joten hintoja pyöristetään senttien käytön välttämiseksi. Tästä aiheutuu vahinkoa kuluttajille, ja lisäksi inflaatiotaso nousee. Komissio ei voi olla ottamatta tätä ilmiötä huomioon.

Euroopan unionin talousarvion budjettikohdassa B5-10 osoitetaan määrärahoja toimiin kuluttajien aseman edistämiseksi ja turvaamiseksi. Yksi näiden toimien tavoitteista on taata kuluttajansuojan korkea ja yhdenmukainen taso. Voisiko komissio näin ollen ilmoittaa, mitä vastatoimia aiotaan hyväksyä, jotta edellä mainittu ilmiö voidaan välttää, ja millaista valvontaa aiotaan harjoittaa edellä mainittujen käytäntöjen estämiseksi?

David Byrnen komission puolesta antama vastaus

(16. marraskuuta 2001)

Kahdessa yhteisön asetuksessa(1) annetaan säännöt euroyksiköiden muuntamisesta ja pyöristämisestä(2) sekä periaate sopimusten jatkuvuudesta. Jotkin kauppiaat joutuvat nostamaan tai laskemaan tavaroiden ja palveluiden hintoja säilyttääkseen psykologiset hinnat myös euroina tai sopeuttaakseen hintansa vallitseviin markkinaolosuhteisiin, raaka-aineiden hinnanvaihteluihin jne. Sisämarkkinoiden perusperiaate on hinnoitteluvapaus ja vapaa kilpailu. Käsite psykologinen hinta euroina vaihtelee kuitenkin eri alojen ja jäsenmaiden välillä.

Komissio on edistänyt koulutusta ja tiedotusta uusien hintojen ja arvoasteikon omaksumiseksi, jotta jokainen kuluttaja voisi kilpailuttaa yrityksiä ja suosia rahoille parhaan vastineen antavia tarjouksia. Se on myös kannustanut kuluttajia ja kauppaa keskinäisiin neuvotteluihin. Neuvottelujen tuloksena syntyi vapaaehtoinen sopimus (euromerkkiä koskeva sopimus), joka koskee hyviä käytäntöjä ja hintojen vakauteen sitoutumista euroon siirryttäessä. Tämä sopimus on otettu käyttöön kansallisella tasolla suurimmassa osassa euroalueen jäsenmaista.

Allekirjoituksellaan eurooppalaiset kaupanalan edustajat sitoutuivat etenkin entistä tehokkaampaan hintojen kaksoismerkinnän käyttöön yhteiseen rahaan siirtymisen lähestyessä sekä hintojen kokonaisvakauden edistämiseen useiden kuukausien ajan vuoden 2001 lopussa ja vuoden 2002 alussa, jotta luottamus säilyy ja kuluttajat sopeutuvat uuteen tilanteeseen helpommin. Useat euroalueen johtavat yritykset ovat jo toimineet näiden velvoitteiden mukaisesti, ja suurimmassa osassa euroalueen jäsenmaiden kaupoista on tällä hetkellä käytössä hintojen kaksoimerkintä. Tämä pyrkimys yleistyy määräajan lähestyessä.

Hintojen kaksoismerkintä antaa kuluttajalle ja mahdollisesti kansallisille ja alueellisille valvontaan erikoistuneille viranomaisille mahdollisuuden varmistaa, ettei euroon siirryttäessä tapahdu hintojen piilokorotuksia. Tästä syystä komissio myös suositti euroon siirtymisen paikallisten seurantakeskusten perustamista (23. huhtikuuta 1998 annettu suositus 98/288/EY(3), erityisesti 2 artikla), ja näin useimmissa euroalueen jäsenvaltioissa on tehtykin.

Euroopan parlamentin yhteisrahoittamasta Prince-ohjelmasta annetaan yhteisön rahoitusta koulutuskampanjoille. Komissio on lisäksi varannut tänä vuonna 2 896 000 euron lisätalousarvion budjettikohtaan B5-10 rahoittaakseen kuluttajien tiedotus- ja koulutustoimintaa (Euroon siirtyminen helpoksi -kampanja mukaan luettuna).

Jäsenvaltiot ja komissio vaihtavat lisäksi tietoja arvoasteikkojen käytön oppimisesta ja etenkin senttien tiedostamisesta.

(1) Neuvoston asetus (EY) N:o 1103/97, annettu 17 päivänä kesäkuuta 1997, tietyistä euron käyttöön ottamiseen liittyvistä säännöksistä (EYVL L 162, 19.6.1997) ja neuvoston asetus (EY) N:o 974/98, annettu 3 päivänä toukokuuta 1998, euron käyttöönotosta (EYVL L 139, 11.5.1998).

(2) Neuvoston asetus (EY) N:o 1103/97, annettu 17 päivänä kesäkuuta 1997 5 artikla: Rahamäärät, jotka maksetaan tai tilitetään 4 artiklan mukaisen euroyksiköksi muuntamisen jälkeisen pyöristämisen yhteydessä, pyöristetään ylös- tai alaspäin lähimpään senttiin. Maksettavat tai tilitettävät rahamäärät, jotka on muunnettu kansalliseksi rahayksiköksi, pyöristetään ylös- tai alaspäin lähimpään alayksikköön tai, jos alayksikköä ei ole, lähimpään yksikköön, taikka kansallisen lain tai käytännön mukaisesti kansallisen rahayksikön alayksikön tai yksikön kerrannaiseen tai murto-osaan. Jos muuntokurssin soveltamisen tulos on täsmälleen yksikköjen keskivälissä, määrä pyöristetään ylöspäin.

(3) EYVL L 130, 1.5.1998.